梅林分韵得陶字
作者：楊大光
朝代：宋

paragraphs: 蟠根寄荒絕，擢幹空椮蕭。
鄉來聞妙語，翦拂到兒曹。
垂老猶叵堪，開落幾徒勞。
不謂動杖屨，惠然排蓬蒿。
尚能領諸生，相就醉澂醪。
真頼旁輝映，併覺標韵高。
酒闌興未已，分韵看揮毫。
籍湜俱可人，冥搜爭過褒。
乃知天地間，一等爲賢豪。
橫飛與陸沉，亦各繫所遭。
再煩起窮邊，國柄行當操。
盡期如此花，曉夕幸甄陶。
得備和羹用，寧不出伊皋。
百年幾春風，勿令心忉忉。